和竟陵王子良高松赋
王俭 (NanBei)
山有乔松，峻极青葱。既抽荣于岱岳，亦擢颖于荆峰。受灵命于后土，方虞舜以齐踪。贯四时而不改，超五玉之嘉容。上拂天而独远，下流云而自重。重阴微微，漏景含晖。日既升而犹晦，时方中而未晞。通霄汉而隐影，集鸾凰之翻飞。偓佺食和而辅性，墨翟昌言于宋围。想周穆之长坂，念东平之思归。若乃朔穷于纪，岁亦暮止。隆冰峨峨，飞雪千里。掔三秀而靡遗，望九山其相似。翔雁哀回于天津，振鹭惊鸣于川涘，嗟万有之必衰，独贞华之无已。积皓霰而争光，延微飙而响起。